चंबा। पंजाब से चंबा में घूमने आई एक युवती डलहौजी के खज्जियार में पैराग्लाइडिंग करते समय घायल हो गई है। अमर उजाला ने इस संबंध में प्रशासन को इस संबंध में पहले भी चेताया था। शुक्रवार को पंजाब के लुधियाना से अपने परिजनों के साथ खज्जियार में घूमने आई तीस वर्षीय वंदना शुक्रवार शाम को पैराग्लाइडिंग करते समय ऊंचाई सेे जमीन पर गिरने के कारण गंभीर रूप से घायल हो गई। उसे बेहोश हालत में तुरंत जिला अस्पताल लाया गया। यहां डा. पूनम नेे उनका चेकअप किया। वंदना की गंभीर हालत को देखते हुए उसके परिजन उसे बड़े अस्पताल में इलाज करवाने के लिए अपने साथ लेकर वापस लौट गए हैं। अस्पताल के एमएस डा. राम कमल ने बताया कि ऊंचाई सेे गिरने के कारण वंदना को गंभीर चोटें लगी हैं। डा. पूनम ने बताया कि वंदना को गंभीर चोट लगने के कारण वंदना बेहोशी की हालत में थी। उधर, वंदना के साथ आए उनके रिश्तेदार दिनेश ने बताया कि उन्हें नहीं पता था कि खज्जियार में अवैध तौर पर पैराग्लाइडिंग की जा रही है। उन्होंने कहा कि अगर पता होता कि बिना सेफ्टी के पैराग्लाइडिंग करना इतना खतरनाक है, तो वह वंदना को ऐसा करने ही नहीं देते। उन्होंने कहा कि वंदना की हालत गंभीर होने के कारण वे पुलिस को शिकायत नहीं कर पाए हैं, लेकिन लुधियाना जाकर प्रदेश के मुख्यमंत्री को शिकायत पत्र भेज कर इस खतरनाक खेल को बंद करवाने को कहेंगे।